Fonts de xocolata per a casaments | Casaments | Plus Arts\nLes fonts de xocolata per a casaments són ideals per a oferir una sorpresa dolça i inesperada als convidats del casament, després del banquet. Amb un autèntic xocolata belga, i un sabor deliciós, les fonts de xocolata estan ideades per a celebracions familiars, com són les bodes i comunions.\nEl lloguer de les fonts de xocolata per a casaments és un dels serveis més sol·licitats per al moment de la discomòbil, quan després de tot el banquet, els nuvis desitgen donar pas al moment del ball.\nLes fonts de xocolata aniran sempre acompanyades d’un operari, encarregat de cuidar el mínim detall per a què sempre estiguin en perfectes condicions, i veure que en cap moment no falta res a les taules de les fonts de xocolata.\nAixí doncs, els nuvis i els convidats només hauran d’encarregar-se de gaudir i degustar l’autèntic sabor del xocolata belga de les nostres fons de xocolata, que seran la delícia dels convidats més petits del casament, i també dels més grans!\nDesprés de totes les emocions que un convidat arriba a percebre en un casament, sempre va bé una mica de xocolata, per a difondre tots els sentiments i sensacions, i convidar a gaudir d’un bon xocolata amb fruites i brioixeria.\nEls nuvis, o les persones encarregades de contractar les fonts de xocolata per a la boda, podran decidir quins aliments desitgen per a la seva font de xocolata. Podran ser complements dolços o salats, així com també gominoles per a mullar sota el xocolata que caurà de la font. Tots els complements són garantia de plaer en els convidats més golosos i golafres.\nA més, segur que amb una font de xocolata els convidats s’animaran a ballar més durant la disc-mòbil i passaran la festa amb un bon sabor de boca.


L’ajuntament ha repartit mascaretes a les 1.700 cases del municipi - Ajuntament de Sant Jaume dels Domenys\nL’ajuntament ha repartit mascaretes a les 1.700 cases del municipi\nEl repartiment, que va prioritzar les llars on conviuen persones grans o malaltes, va començar el 10 d’abril i ha finalitzat avui, 22 d’abril.\nLes mascaretes han estat confeccionades per persones voluntàries del municipi que aquests dies s’han sumat a les iniciatives solidàries i han treballat de valent des de casa. Aquestes mascaretes, junt amb d’altres que es van rebre del CAP de l’Arboç, s’han entregat en paquets de 2 unitats, envasades i esterilitzades.\nEl repartiment domiciliari d’aquestes més de 2.500 mascaretes l’ha fet els membres de l’equip de Govern de l’ajuntament amb les mesures de precaució corresponents i garantint que tots els habitants de Sant Jaume dels Domenys poguessin disposar de mascareta.\nEn algunes llars no s'hi ha trobat els residents i no s'han pogut lliurar. Si aquest és el vostre cas, truqueu a l'ajuntament (977 677 113) i us les portaran.\nL’Ajuntament agraeix l’esforç que han fet tots els voluntaris i voluntàries que han col·laborat en la confecció de les mascaretes i en totes les altres iniciatives solidàries que es duen a terme al municipi.


el timbal El teatre és físic per naturalesa\nel timbal / EXPRESSIÓ CORPORAL / El teatre és físic per naturalesa\nEl nostre company i mestre de El Timbal, Jaume Sangrà comparteix amb nosaltres les seves reflexions entorn al teatre físic.\nAl llarg del segle XX un seguit d’artistes de gran volada – Antonin Artaud, Jerzy Grotowski, Vsévolod Meyerhold, Étienne Decroux, entre altres – desenvoluparen diferents tècniques o maneres de fer que sovint s’han emmarcat sota el mateix titular, el que avui anomenem “teatre físic”.\nReferint-me al teatre físic no estic mencionant una tècnica, ni un llenguatge, ni un estil, sinó un punt de partida per a la creació teatral. Analitzo el treball de les personalitats esmentades anteriorment i hi observo el mateix comú denominador com a punt de partida: el cos com a vehicle d’expressió. Aleshores, sota el meu parer, qualsevol manifestació teatral en la que hi aparegui un intèrpret és ineludiblement física; una experiència en constant moviment més enllà dels llenguatges emprats en la mateixa. El teatre és físic per naturalesa.\nLa teoria i l’art del moviment\nTeoritzar al voltant de l’art del moviment, especialitat a la que em dedico, sempre m’ha semblat una tasca paradoxal. És evident que podem consultar els estudis anatòmics de Blandine Calais-Germain per conèixer l’estructura i les possibilitats articulars del nostre instrument, o l’obra cabdal The mastery of movement del coreògraf i teòric de la dansa Rudolf Laban per aprofundir en les motivacions internes que ens impulsen a moure; però també és evident que mai podrem transcriure un moviment amb paraules. Una persona pot comprendre intel·lectualment un moviment, fins i tot executar-lo formalment parlant, però fins que aquest no es converteix en vivència no té raó de ser. Per això prioritzo l’experiència enfront de la raó, de l’intel.lecte. El teatre abans de tota altra cosa ha de ser una experiència, tant per l’intèrpret com per l’espectador.\nVídeo projectat sobre cos nu realitzat per Ian Gehlhaar de l’espectacle Antrhopos dirigit per Pep Pla.\nActualment estic treballant amb la formació instrumental Murtra Ensemble, un equip humà amb una clara vocació d’interpretar música del segle XX i contemporània, posant especial atenció en l’ incorporació de nous llenguatges artístics en les seves propostes escèniques. Una decisió encertada sempre que suposi una incrementació dels recursos expressius al servei de l’espectacle.\nL’última producció, de la qual tinc el plaer de formar-ne part com a director escènic i intèrpret, és un homenatge a Igor Stravinsky sota el titular – Mira la música, escolta la dansa -. En aquesta proposta construïm un tapís d’imatges suggerents amb l’objectiu de presentar, des d’una òptica actual, la música d’un dels compositors més influents del segle XX. El caràcter de cadascuna de les obres que configuren el programa han determinat les diferents textures i els diferents colors del tapís en conjunt, la seva poètica, la dramatúrgia visual que embolcalla l’espectacle. Una dramatúrgia que genera preguntes permetent que l’espectador decideixi i respongui per ell mateix. Una dramatúrgia on la música també és moviment i la dansa també és música; dos llenguatges configurant un tot.\nEl compositor rus Igor Stravinsky s’ha definit ell mateix com “un home de món amb un desig insaciable per aprendre i explorar”. Ens trobem, doncs, davant d’un esperit inquiet que ha aconseguit assimilar i transmetre tot el coneixement a través d’una manera de fer personal i inconfusible. Com a pedagog extrapolo a les classes aquesta actitud pròpia d’un artista de la següent forma:\n– Confronto a l’alumnat a diferents patrons de moviment ja existents per potenciar les seves particularitats, per acabar desenvolupant un discurs físic propi, únic i irrepetible. Aquest és el meu objectiu.\nJaume Sangrà, és mestre de teatre físic al nostre Centre. Per a més informació cliqueu aquí.\nEl Timbal Centre de formació i creació escènicaMeyerholdPep PlaAntonin ArtaudBlandine Calais-GermainEtiènne DecrouxIan GehlhaarJaume SangràMurtra EnsembleRudolf Laban


Sant Mateu rep un estudi per adequar un espai de la rectoria de Valls de Torroella - Regió7 :: El Diari de la Catalunya Central\nSant Mateu rep un estudi per adequar un espai de la rectoria de Valls de Torroella\nredacció 01.02.2020 | 23:45\nVista exterior de l'edifici de la rectoria de Valls de Torroella diba\nVista exterior de l'edifici de la rectoria de Valls de Torroella\nLa Diputació de Barcelona ha lliurat a l'Ajuntament de Sant Mateu de Bages el projecte d'adequació del local situat als baixos de la rectoria de Valls de Torroella. L'estudi s'ha fet davant la necessitat de disposar d'un espai adequat per desenvolupar-ih activitats socials i culturals en aquest nucli del municipi. L'objectiu d'aquest treball és estudiar la possible inversió a realitzar en l'adequació d'aquest espai de cara a la signatura d'un conveni de cessió d'ús amb el bisbat de Solsona, propietari del local. L'Ajuntament ha demanat autorització en diverses ocasions per utilitzar l'espai, però actualment la sala no està en les condicions adients per fer-hi aquest tipus d'activitats.\nL'estudi planteja dues opcions de millora del local de la rectoria per adaptar-lo als nous usos, mantenint un espai per a la rectoria i donant compliment a la normativa vigent. Aquest estudi proposa actuacions per un valor de 121.500 euros.\n«Aquests dies ha pujat la venda de quaderns de passatemps».


Plusfresc consolida la seva presència a Barcelona amb la inauguració de la seva cinquena botiga a la ciutat - Plusfresc\n> Plusfresc consolida la seva presència a Barcelona amb la inauguració de la seva cinquena botiga a la ciutat\nPublicado el dia 05.10.20\nEl nou establiment, amb una superfície de venda de 700 m², està situat al carrer Nicaragua, 128-138, i compta amb 15 empleats\nLa companyia té en total cinc espais a la capital catalana, dos dels quals es van obrir l’any passat\nLleida, 23/09/2020 – SUPSA, cadena de supermercats lleidatana especialista en productes frescos, dona un pas més en la seva aposta barcelonina amb l’obertura aquest matí de la seva cinquena botiga a la capital catalana. Situat al carrer Nicaragua, 128-138, el nou espai té una superfície de venda de 700m² i ha suposat la creació de 15 llocs de treball. Aquesta inauguració arriba només un any després de l’obertura de dues botigues més a la ciutat comtal, el que consolida la presència de la companyia en aquesta zona.\nCom les seves antecessores, la nova botiga del carrer Nicaragua segueix la filosofia de la cadena de supermercats i, per tant, s’ha adaptat a la nova imatge que des de fa uns anys impera en tots els comerços Plusfresc. Sota el lema El súper que t’estima, el centre reafirma el compromís de l’empresa amb els seus dos pilars fonamentals: el millor servei i experiència de compra pels seus clients i una oferta basada en els productes frescos i de proximitat. En aquest sentit, el nou establiment ofereix un ampli assortiment de fruites i verdures fresques on hi destaca l’amplia varietat de productes de producció local.\nL’establiment compta també amb una secció de peix amb una gran diversitat de producte fresc comprat directament a la llotja. A més, en aquesta zona els clients poden trobar un forn que permet cuinar gratuïtament tant el peix com el marisc, fent possible que se’l puguin endur a casa preparat per menjar.\nLa botiga del carrer Nicaragua té també una secció de carnisseria i xarcuteria envasada on, seguint la filosofia Plusfresc, el producte de proximitat és el gran protagonista. En aquest sentit, fa quatre anys, la companyia va llençar la marca 100% criat a Lleida, un distintiu per la vedella, el porc, el xai, el conill i elaborats amb el que reforça el seu compromís amb els ramaders de Lleida. Tal i com el seu nom indica, la carn 100% criat a Lleida s’obté a partir de bestiar criat en granges de la província i que és alimentat amb fórmules creades específicament per aquest tipus d’animals.\nAl nou Plusfresc també s’hi pot trobar una secció d’alimentació envasada, neteja, higiene corporal i fleca, que ofereix pa de forner fet diàriament al mateix establiment.\nServeis i ofertes especials\nEn línia amb el seu objectiu de proporcionar la millor experiència de compra i amb la finalitat de respondre a les necessitats específiques dels seus clients, el nou Plusfresc disposa de serveis especials destinats a l’ampli ventall de persones que compren a la botiga. Així, inclou el repartiment a domicili per als majors de 65 anys -amb un servei especial de repartiment gratuït a partir dels 35 euros i per a compres inferiors a 3 euros de cost- i targeta Plusfresc amb avantatges per a famílies nombroses -retorn del 3% de la compra en xecs Plusfresc sempre que la compra trimestral superi els 400 euros-. També es disposa del servei de compra online per a tots els clients i repartiment a domicili.\nA més, el nou espai ofereix també un servei telefònic especial per a que els majors de 65 anys i persones amb una discapacitat igual o superior al 33% facin les seves comandes per telèfon, evitant així desplaçaments innecessaris que els exposin a possibles contagis de la Covid-19.\nFinalment, i en línia amb l’aposta de la companyia per la digitalització, els clients de la botiga Plusfresc del carrer Nicaragua que es baixin l’app de la companyia – disponible tan per Apple com per Android – i que tinguin la targeta Plusfresc es podran beneficiar de diversos avantatges: rebre el Xec Plusi, a través del qual Plusfresc retorna l’1% de l’import total de la compra que s’hagi dut a terme durant el trimestre – o el 3% en el cas de les famílies nombroses -, gaudir dels vals descompte directament als dispositius mòbils, beneficiar-se de promocions exclusives i descomptes en serveis i productes i consultar totes les ofertes actives a la botiga.\nPlusfresc té actualment cinc comerços a la capital catalana. A més del nou espai del carrer Nicaragua, la companyia té botigues també al carrer Paris, 44, a Via Augusta, 188, a Teodora Lamadrid, 21 i a Comte Borrell, 308.


València - FC Barcelona: Empat valuós a Mestalla (1-1) - FC Barcelona\nHomeFutbolPrimer EquipNotíciesValència - FC Barcelona: Empat valuós a Mestalla (1-1)\nValència - FC Barcelona: Empat valuós a Mestalla (1-1)\nMestalla mai posa les coses fàcils. Tampoc aquest diumenge, en què el Barça ha empatat contra un València de més a menys i que s’ha avançat en el marcador mitjançant Banega. Una diana de penal de Messi abans de la mitja part ha posat l’1-1 que acabaria sent definitiu en un partit marcat per les poques ocasions viscudes a totes dues àrees.\nD’aquesta manera, el FC Barcelona suma un empat valuós en un dels camps més complicats de Primera i tanca una setmana amb dos desplaçaments difícils sense haver patit cap derrota. A banda, ha eixamplat la seva diferència amb el Madrid fins als 16 punts.\nCom sempre que el Barça juga a Mestalla, el partit ha estat vibrant. Des del començament, el València ha pressionat molt i molt amunt la sortida de pilota blaugrana. Els de Roura tenien força problemes per elaborar jugades i en molt poques ocasions la pilota arribava fins a l’àrea local. Guaita i Valdés vivien amb tranquil·litat un duel intens al migcamp.\nBanega i Messi posen els gols\nLa primera rematada de perill del València ha acabat amb gol de Banega, que ha aprofitat un refús de la defensa blaugrana després d’una jugada per la banda de Joao Pereira. El portuguès, precisament, ha estat el protagonista de l’acció de l’1-1, en tombar Pedro dins l’àrea. Messi ha estat l’encarregat de transformar el penal amb un llançament violent a l’escaire.\nLa tònica a l’inici del segon temps ha seguit sent la mateixa que al primer. Molta lluita per la possessió, poques arribades a l’àrea. En una de les poques que ha tingut el Barça, Messi ha assistit cap a Cesc, que ha rematat fora per poc. El FC Barcelona semblava un pèl cansat, potser per la proximitat del duel de dimecres amb el Madrid.\nTot i això, l’equip de Roura ha estat el gran dominador en el tram final de partit, en què un ovacionat Villa ja era sobre el terreny de joc. Seva ha estat la gran última ocasió dels visitants, però ha rematat desviat. També Valdés ha estat protagonista, en rescatar el Barça en el darrer sospir del partit, amb una aturada que val un punt més que bo a Mestalla. El líder segueix sumant.\nLeo Messi renovarà el pròxim dijous amb el Barça


[:ca]Dilluns tancat, excepte vigílies i festius [:en] Closed on Monday, except Bank Holidays and vigils.[:es]Lunes cerrado, excepto vigilias y festivos.\nEl cuiner Bartomeu Cólero prepara els plats del Restaurant de Canet d’Esporles. Les especialitats són arròs brut, mitjana (chuletón) a la sal i els caragols. També hi fan altres especialitats de carn, peix, marisc i, sobretot, de cuina mallorquina.\nEl local és molt ampli i es divideix en dues sales amb capacitat total de 250 persones. Cal destacar la terrassa, ideal per dinar o sopar de barbacoa.


Enviar aquesta notícia per e-mail Imprimir aquesta notícia esports 25. 07. 2002 Compartir a Twitter Compartir a Facebook\nolimpiades barcelona jocs olímpics\nResultats esportius dels Jocs Olímpics de Barcelona\nL'H va ser subseu de beisbol\nDeu anys després, el record de les olimpíades del 92 a L'Hospitalet roman en les ments de molts, però la realitat tangible és, potser, més difusa. L'estadi olímpic de beisbol s'ha reconvertit en un magnífic estadi de futbol on s'allotja el CE L'Hospitalet. En el camp esportiu, Cuba es va endur la competició de la qual érem subseu, el beisbol, mentre un hospitalenc, l'aler Xavi Fernández, participava amb la selecció espanyola a la competició de bàsquet.\nL'Hospitalet finalment va allotjar les proves de beisbol dels Jocs, malgrat que s'havia arribat a parlar d'algunes altres possibilitats i del Complex Esportiu L'Hospitalet Nord com a possible escenari d'altres esports. Segons Josep Baliu, regidor d'Esports en aquella època, "si les olimpiades fossin ara, L'Hospitalet seria subseu d'un altre esport. Ara la ciutat està molt més posicionada en tots els sentits i per això ens donarien un esport de sala".\nSense gaire tradició en aquest esport, la ciutat va portar un equip barceloní per promocionar-lo, l'Hércules L'Hospitalet, que finalment s'hi ha fet un lloc a l'esport local. Com que no hi havia una instal·lació adient per disputar els partits, s'hi va construir de nou a la zona de la Feixa Llarga. L'estadi, lloat per tothom, va ser obra dels arquitectes Mario Corea i Francisco Gallardo, que anys després repetirien amb el poliesportiu de Bellvitge.\nL'altra instal·lació "olímpica", el Complex Esportiu L'Hospitalet Nord -que portava anys de retard en aquells moments- es va acabar poc abans dels Jocs del 92 i va servir per allotjar els entrenaments de l'equip de bàsquet dels Estats Units, el mític Dream Team de Michael Jordan.\nEsportivament, Cuba es va endur el títol de la competició a L'H, que va atreure força gent. Pel que fa a Xavi Fernández l'actuació de la selecció espanyola de bàsquet va ser més que discreta, amb la famosa derrota contra Angola, el novè lloc dels dotze participants i la sortida del seleccionador, el ja desaparegut Antonio Díaz Miguel. L'aler de L'Hospitalet tenia aleshores 24 anys i encara jugava al Baloncesto León. Va jugar en set partits un total de 74 minuts, dels quals destaquen els 25 del segon dels enfrontaments contra Angola, partit on va jugar més temps, i els més de dotze minuts contra els Estats Units, per l'entitat del rival que finalment va ser el campió olímpic. Dues temporades més tard, Xavi Fernández fitxaria pel FC Barcelona i encara avui està en actiu després de 52 internacionalitats i de batre dues marques històriques a l'ACB.\nPel que fa a les anècdotes, també cal recordar la participació d'un altre hospitalenc, l'atleta Juan Ramón Moya, en qualitat d'entrenador dels atletes d'Andorra, a on es va traslladar ja fa anys per motius laborals després d'una bona carrera com a migfondista a Catalunya.\nDesprés vindrien els paralímpics, al setembre, on també intervindrien esportistes hospitalencs, com José Luis Tovar o Begoña Redal, però això ja va ser dos mesos després.


Torra davant de centenars d'alcaldes aplegats per rebutjar la sentència: "Ho tornarem a fer" ACN\nBarcelonaQuan faltaven pocs minuts per a les onze del matí, centenars d'alcaldes amb la seva vara s'han aplegat a la Sala Gòtica del Palau de la Generalitat per rebutjar la sentència del Tribunal Suprem i donar suport als presos polítics i exiliats. Una imatge que ja s'ha repetit dues vegades des de l'inici del Procés, primer abans del 9-N amb el president Artur Mas i també els dies previs de l'1 d'Octubre amb Carles Puigdemont. Aquest dissabte, a diferència de les ocasions anteriors, no hi havia fita concreta del sobiranisme i l'esdeveniment s'ha centrat en reclamar diàleg i resoldre el conflicte per la via "democràtica i pacífica" a través de l'autodeterminació amb la presència del president, Quim Torra, una part dels consellers i el president del Parlament, Roger Torrent. Una petició que ja s'ha plasmat en bona part dels municipis amb una moció promoguda per l'Associació Catalana de Municipis (ACM) i l'Associació de Municipis per la Independència (AMI).\nEn la seva intervenció davant els alcaldes, el president Torra ha assegurat que s’ha d’anar més enllà del rebuig a la sentència del Tribunal Suprem i que cal tornar a "prendre la iniciativa". "Ho tornarem a fer", ha dit sobre l'autodeterminació: "Només junts tindrem la força suficient per acabar el que vam començar", ha assegurat. Així, Torra ha cridat a "superar la dinàmica de la queixa i la lamentació per agafar la dinàmica de prendre la iniciativa". "Ens conjurem avui per tirar endavant", ha afirmat, afegint que ni la "repressió" ni tampoc el 155 aturaran el moviment independentista per tornar a "exercir l’autodeterminació". En tot cas, ha agraït la presència d'alcaldes i ha assegurat que "no han fallat mai" durant el Procés.\nEl vicepresident, Pere Aragonès, ha afegit que la imatge de centenars d'alcaldes aplegats al Palau de la Generalitat desmenteix la fractura social que critiquen els constitucionalistes. "Això d'avui demostra que som un sol poble", ha afirmat, a més de constatar que el veredicte judicial afecta "drets i llibertats".\nA la foto s'hi ha absentat l'alcaldessa de Barcelona, Ada Colau, a diferència de les dues anteriors ocasions, en que sí que va rebre tots els alcaldes al consistori barceloní abans que assistissin al Palau de la Generalitat.\nEl president de l’AMI, Josep Maria Cervera, ha pres la paraula per expressar el rebuig a la sentència del Suprem, un veredicte judicial fruit, segons el seu parer, d’una "farsa de judici". "Els han condemnat per qui són i no pel que han fet", ha dit. Cervera ha lamentat que aquest cop –a diferència del que va passar el 9-N i l’1-O– els alcaldes no hagin pogut travessar la plaça Sant Jaume i comptar amb la "complicitat" de Colau, perquè se n’ha desmarcat. L'alcaldessa de Barcelona, de fet, ha evitat fer qualsevol escenificació amb el president de la Generalitat des que es va publicar la sentència: no va assistir a la declaració institucional de rebuig el mateix dia que va sortir; no va assistir a la reunió dels alcaldes de totes les capitals de província convocada per Torra per afrontar els disturbis; ni tampoc s'ha presentat avui en l'acte de món local per rebutjar la sentència.\nCervera també ha condemnat "tot tipus de violències", en relació amb els aldarulls de les últimes setmanes, però alhora ha demanat "excloure comportaments" dels Mossos d'Esquadra que no s’identifiquen amb la policia catalana: "Ens avergonyeixen". I ha afegit que "cal fer autocrítica davant una part dels consellers, excepte el d’Interior, Miquel Buch.\nNo ha sigut l'únic que ha criticat la policia catalana. Quan una desena d'alcaldes s'han repartit la lectura de la moció aprovada als municipis –cadascun n'ha llegit un tros–, l'alcalde de Monistrol de Calders, Ramon Vancells, ha sortit del guió per criticar el Govern. Ha lamentat el "seguidisme" de l'executiu a un "Estat opressor", exhibint una samarreta contra Miquel Buch i el ministre Fernando Grande-Marlaska.\nPer la seva banda, el president de l’Associació Catalana de Municipis i Comarques (ACM), Lluís Soler, ha exigit que "s’acabin les sentències condemnatòries per buscar l’anhel de llibertat” i també els "escorcolls a les nostres associacions", en relació amb l’actuació d’aquesta setmana de la Policia Nacional a la seu de l’ACM per un presumpte delicte de malversació. En aquest sentit, ha demanat posar fi a la judicialització de la política i la llibertat dels presos polítics.\nEl president de la Generalitat, Quim Torra, ha convocat aquest dissabte els 814 alcaldes dels municipis que han aprovat la moció promoguda per l'ACM i l'AMI que rebutja el veredicte judicial, es referma amb l'autodeterminació i reclama diàleg per resoldre el conflicte. Els presidents de les dues entitats municipalistes han entregat les resolucions aprovades pel món local al cap de l'executiu, que ha cridat a "no defallir" i a "tirar endavant" malgrat la repressió.\nQuim Torra ACM AMI


Unió Europea: anem perdent, per Josep Saurí\nUnió Europea: anem perdent\nEuropa era, per sobre de tot, una idea. I entre tots l'han matat i ella sola s'està morint\nDissabte, 25/03/2017 | Actualitzada 27/03/2017 - 17:36\nAixò no funciona, entre altres motius, perquè les velles institucions d’acció col·lectiva –és a dir, els poders polítics– van ser concebudes per ser independents i ja no serveixen per a un món interdependent, advertia Zygmunt Bauman: «Avui els problemes més importants superen el marc dels estats i les decisions que es prenen no poden afrontar la seva gravetat», afegia. «La tecnologia ho està transformant absolutament tot: com ens comuniquem, com comprem, com ens relacionem, com ens eduquem, com viatgem... excepte com ens governem», argumentava també setmanes enrere a aquest diari Moisés Naím. I el pitjor és la sensació que anem en sentit contrari.\nDesprés d’haver vist l’ONU sumir-se en la irrellevància en les últimes dècades, ara és la Unió Europea (UE) la que s’enfonsa entre patètiques crides a la unitat. De la mateixa manera que les reformes estructurals amb el presumpte objectiu de salvar l’Estat del benestar s’estan carregant de forma implacable l’Estat del benestar –per no parlar del que passa a Grècia–, tot sembla indicar que la UE «indivisa i indivisible» però a «diferents ritmes i intensitats», un altre eufemisme que simplement amaga la fractura entre concepcions irreconciliables del que hauria de ser Europa, certificarà la defunció del projecte d’integració europea.\nSi es consuma, aquest fracàs serà una pèssima notícia, sobretot per als mateixos europeus, que perdrem amb això qualsevol opció de frenar la nostra decadència demogràfica, econòmica i geopolítica, i de seguir pintant alguna cosa al món de, posem-hi, la segona meitat del segle XXI.\nLes illes impossibles\nPerò també ho serà per a la resta dels habitants del planeta, que perdran així el que, malgrat tot, podia seguir sent un referent de progrés social i en matèria de drets humans. Si és que la mesquinesa –per ser suaus i educats– amb què la Unió Europea tracta –tractem– immigrants i refugiats no li havia tret ja tot el sentit.\nEuropa era, per sobre de tot, una idea. I entre tots l’han matat i ella sola s’està morint. L’abisme entre governants i governats ha portat aquest mals: l’explosió dels neonacionalismes i les seves solucions suposadament simples a problemes complexos. Brussel·les s’ha convertit en una espècie de monstre, sí, però cap país serà capaç de resoldre per si mateix l’escalfament global, ni les debilitats i iniquitats del sistema financer, ni tot el que comporta el fenomen migratori. Cap país podrà oferir una illa de prosperitat econòmica i social, igualtat i seguretat als seus ciutadans, per molt brexit, molt mur de Mèxic i molta tanca d’Hongria (i de Ceuta, i de Melilla) que hi hagi.\nLa pregunta és a qui beneficiarà aquest disbarat. I em temo que serà als de sempre, als que treuen profit de tot deteriorament i fragmentació del poder polític pel fet que afavoreix la seva supeditació a l’econòmic, als nois de Warren Buffett, el que va dir allò de: «Hi ha una guerra de classes, d’acord, però és la meva, la dels rics, la que està fent aquesta guerra, i anem guanyant».\nLa UE renova el seu compromís a Roma\nEl papa Francesc: "La solidaritat és l'antídot més eficaç contra el populisme"


Amunt i Crits – Dones Referents Comunitàries de l’Alt Empordà – Pla d'Inclusió Social de l'Alt Empordà\nEl gener de 2020 el programa de Dones Referents Comunitàries de l’Alt Empordà ha generat un nou espai de treball des de l’Associació Amunt i Crits Dones Referents Comunitàries de l’Alt Empordà. Aquesta associació ha estat creada per un grup de dones referents que van cursar el programa comarcal.\nPodeu consultar el treball que porta a terme aquesta associació a la comarca en aquest enllaç: https://amunticritsdonesaltemporda.blogspot.com/\nPodeu seguir el perfil de twitter d’aquesta associació: @amuntcritsdones\nEl PROGRAMA DONES REFERENTS COMUNITÀRIES DE L’ALT EMPORDÀ va posar en marxa una línia d’intervenció innovadora, flexible i propera orientada a reforçar l’empoderament d’un grup de dones de la comarca d’origen migrant, amb l’objectiu de facilitar processos d’intervenció comunitària amb diversos agents de la comarca per reforçar la inclusió i cohesió social.\nEl programa va tenir una durada d’un any (gener-desembre 2019) i va estar finançat per la Convocatòria Interculturalitat i Acció Social 2018 de la Fundació Bancària La Caixa\nEl programa es va dissenyar des de la perspectiva de gènere per empoderar dones d’origen migrant de diferents creences, ètnies o orígens, i es va orientar a atendre adequadament les seves necessitats, reforçar el treball entre grups d’iguals i la intervenció comunitària intercultural a la comarca.\nEl programa va permetre millorar les competències i habilitats de les dones, el seu benestar emocional i les relacions socials.\nEn una primera fase el programa va formar i especialitzar un grup de dones migrades en àmbits diversos per formar-les com a referents comunitàries de la comarca. De gener a juny de 2019 es va realitzar una formació de 200 hores.\nEn una segona fase, el programa va promoure processos de dinamització comunitària intercultural en quatre municipis de la comarca (Roses, l’Escala, Castelló d’Empúries i Sant Pere Pescador) amb grups de dones amb trajectòria migratòria.\nEn una tercera fase el programa també va promoure sessions de formació impartides per les dones referents comunitàries adreçades a diferents perfils professionals del Consell Comarcal, dels Ajuntaments, de l’àmbit educatiu i de la salut, que va permetre millorar el coneixement de la diversitat intercultural i la realitat de les dones i famílies d’origen migrant de la comarca.


Com arribar a Font Verda a Andorra la Vella amb Bus | Moovit\nCom arribar a Font Verda a Andorra la Vella amb Bus?\nMira Font Verda, Andorra la Vella al mapa\nIndicacions a Font Verda de Andorra la Vella amb transport públic\nLes següents vies de trànsit tenen rutes que passen a prop de Font Verda\nBus: L4, M3\nEstacions de Bus a prop de Font Verda a Andorra la Vella\nPortal Del Riu 77 min caminant VEURE\nOf. De Turisme 81 min caminant VEURE\nRiu Blanc 106 min caminant VEURE\nBus línies a Font Verda a Andorra la Vella\nQuines són les estacions més properes a Font Verda?\nLes estacions més properes a Font Verda són:\nPortal Del Riu és a 6087 metres de distància, 77 minuts caminant.\nOf. De Turisme és a 6369 metres de distància, 81 minuts caminant.\nRiu Blanc és a 8350 metres de distància, 106 minuts caminant.\nQuines Bus línies paren a prop de Font Verda?\nAquestesBus línies paren a prop de Font Verda: L4, M3.\nTransport Públic fins a Font Verda a Andorra la Vella\nEt preguntes com arribar a Font Verda dins de Andorra la Vella, Andorra? Moovit t'ajuda a trobar la millor manera d'arribar a Font Verda amb indicacions pas a pas des de l'estació de trànsit més propera.\nMoovit proporciona mapes gratuïts i indicacions en directe per ajudar-te a navegar per la teva ciutat. Consulta horaris, rutes, horaris i esbrina quant triga a arribar a Font Verda en temps real.\nBusques la parada o l'estació més propera a Font Verda? Consulta aquesta llista de parades més properes al teu destí: Portal Del Riu; Of. De Turisme; Riu Blanc.\nPots obtenir Font Verda per a Bus. Aquestes són les línies i rutes que tenen parades properes - Bus: L4, M3\nVols veure si hi ha una altra ruta que t'hi porti en un moment? Moovit t'ajuda a trobar rutes o horaris alternatius. Aconsegueix direccions des de Font Verda fàcilment des de l'aplicació o lloc web de Moovit.\nFem fàcil anar a Font Verda, és per això que més de 930 milions d'usuaris, inclosos els de Andorra la Vella, confien en Moovit com la millor aplicació per al transport públic. No et cal baixar cap aplicació d'autobús o tren, Moovit és la teva aplicació de transport tot en un que t'ajudarà a trobar el millor horari d'autobús o tren disponible.\nLlocs d'interès pròxims a Font Verda a Andorra la Vella\nBosc de l’Avetar\nCamí del Coll d’Ordino\nSerrat de la Font del Mallol\nBosc de les Ribes\nBony de las Neras\nLínies de transport públic amb estacions més properes a Font Verda a Andorra la Vella\nLínies Bus amb estacions més properes a Font Verda a Andorra la Vella\n77 min caminant\n106 min caminant\nMés fàcil arribar a Font Verda amb l' app!


Muñoz: “La sentència constata que el PP mai va pensar en l’interès dels valencians i valencianes” - PSPV PSOE\nJosé Muñoz assenyala que “darrere de cada sobrecost, hi havia una comissió per a finançar irregularment al PP”\nEl secretari d’Organització del PSPV-PSOE, José Muñoz, ha valorat la sentència del cas Gürtel en la seua branca valenciana. “La sentència torna a constatar, una vegada més, que el PP s’ha finançat irregularment el que demostra que el Partit Popular mai va pensar en els interessos dels valencians i les valencianes sinó que va pensar en l’interès particular de les persones del partit i de la pròpia organització”, ha afirmat Muñoz després de conèixer-se la sentència i els informes del magistrat en els quals s’afirma “que el PPCV va finançar les seues campanyes electorals dels anys contemplats de manera tan absolutament irregular que va ser delictiva”, constata l’acte.\n“Des del PSPV-PSOE vam denunciar, vam anar als tribunals i ens vam personar en tots els casos de corrupció i el nostre treball ha tingut recompensa perquè s’ha condemnat al PPCV per finançament irregular”, ha declarat Muñoz, que insisteix que “el PP ací va crear un règim polític que ens va fer creure a tots, en l’imaginari col·lectiu, que aquells que lluitaven contra la corrupció del PP érem antivalencians. I hui els jutges ens donen la raó”.\nAixí mateix, Muñoz no ha volgut oblidar que, gràcies a aquesta sentència, “ara ens adonem que, quan hi havia sobrecostos en la construcció d’escoles d’obra pública o qualsevol qüestió que es feia a la Comunitat, darrere hi havia comissions que anaven a finançar irregularment al Partit Popular”, ha declarat el secretari d’Organització.\nEl dirigent socialista també ha volgut remarcar que la sentència del cas Gürtel “no és una bona notícia per a la hipoteca reputacional de la Comunitat Valenciana que estem intentant alçar” encara que assenyala que “si que és bo perquè se sàpia tot el que va ocórrer durant eixos 20 anys de govern del PPCV”.\nMuñoz ha conclòs que “el PP té ara una oportunitat de regenerar-se i el que haurien de fer és obrir el partit a la participació de la seua militància i construir un nou projecte polític”, encara que insisteix que, encara que hui coneixíem la sentència de la Gürtel valenciana, “la travessia judicial que li queda al PP és molt llarga” i ha recordat que quan “el PP parla de democràcia i participació, sol suspendre l’examen”.


Les retallades als funcionaris ja sumen més de 228 milions d'euros\nS'han eliminat 2.891 llocs de feina, se'ls ha reduït la nòmina i els fan treballar més\nLLUÍS PLANAS Palma. 17/12/2013 00:00\nEl Govern ha aplicat des de l'inici de la legislatura retallades als treballadors públics de la Comunitat per valor de 228.835.160 euros. Aquest estalvi als comptes autonòmics prové de l'eliminació de fins a 2.891 llocs de feina, gairebé un 10% i més de la meitat a Sanitat i Educació de la supressió de la paga extraordinària de l'any passat i de distints complements salarials, a més de l'augment de la seva jornada laboral fins a les 37,5 hores setmanals.\nLes dades foren aportades ahir per la consellera d'Administracions Públiques, Núria Riera, per fer balanç dels dos anys d'aplicació de mesures de reordenació i estalvi a l'administració i el sector públic. Riera considerà que, a més, s'han posat en marxa altres mesures que han permès actuar amb més "austeritat, modernització i racionalització" en la gestió de la funció pública.\nEliminació de l'extra de 2012\nDel descompte en nòmines de treballadors, una bona part prové de l'elimininació de la paga extra de 2012, però també de la suspensió o reducció de complements per baixes mèdiques, acció social, productivitat i hores extra. Així mateix, el Govern compta l'estalvi a partir de no haver cobert els acomiadaments d'interins i personal laboral, de l'impediment d'allargar la vida laboral més enllà dels 65 anys o de les excedències amb reserva de plaça.\nEn total, això suma 118.835.160 euros des de juliol de 2011 fins al mateix mes d'enguany. S'hi afegeix, segons un càlcul sense detallar de la Conselleria d'Administracions Públiques, que el Govern s'ha estalviat 100 milions d'euros més en altres mesures, carregats en qualsevol cas també sobre els funcionaris perquè són fruit, principalment, d'haver augmentat la jornada fins a les 37,5 hores setmanals.\nEl juliol d'enguany a Balears hi havia 30.364 treballadors públics, 2.891 manco que al principi de la legislatura. La reducció s'ha fet principalment a Sanitat (-1.157) i Educació (-653), i també a les empreses públiques (-615) i els serveis generals de l'administració (-426). Es tracta de treballadors interins i personal laboral que no han estat renovats o de jubilacions que no han estat cobertes.\nEls funcionaris que continuen al lloc de feina han vist reduïda de manera important la nòmina, sense comptar la retallada del 5% que ja els va aplicar fa tres anys el govern central anterior. L'eliminació de la paga extra de 2012 els va suposar una pèrdua total de 43,1 milions d'euros, sense comptar els treballadors de les empreses públiques, on l'estalvi global és de 20,9 milions.\nFlexibilització i teletreball\nL'eliminació d'aquesta paga a l'administració té la cobertura dels decrets aprovats pel govern central, i en principi es tractava d'un ajornament del pagament. La consellera Núria Riera, en la línia d'allò avançat pel ministre Montoro, aventurà ahir que els treballadors podrien veure com se'ls acaba abonant aquesta quantitat "compensant-ho amb distints complements a un fons per a un pla de pensions".\nRiera va voler remarcar que el seu departament també ha pres mesures per reestructurar l'administració i modernitzar-la, i per dotar d'un bon marc legal la funció pública, sense que això hagi tingut cost per als funcionaris i en algun cas se n'hagin millorat les condicions laborals. Així, destacà els nous mecanismes de redistribució del personal o la flexibilització de les condicions per al compliment de la jornada laboral.\nEspecialment satisfeta es mostrà per la possibilitat del teletreball. De moment, s'hi han presentat 35 sol·licituds des del mes de juliol passat, que han permès que fins a 22 funcionaris ja estiguin treballant a distància, 17 dels quals són dones i 5 homes.


La Taronja, el nostre motor econòmic. 1 – La Collita | Associació de Veïns de Faura\nLa Taronja, el nostre motor econòmic. 1 – La Collita\nPublicado por Associació Veïns Faura ⋅ 21 febrero, 2015\t⋅ Deja un comentario\nLes Valls ha tingut durant els últims 60 anys una economia pròspera fonamentada en el conreu i comercialització de la taronja, el seu “mannà”. Encara avui representa una gran part de la seua economia, això sí, immersa en una greu situació provocada per les draconianes condicions imposades per a la seua producció, collita i comercialització.\nMalgrat el creixement de la indústria, el qual ha absorbit mà d’obra fugint de la temporalitat agrària i de la ruïna del minifundisme agrari, gran part de la nostra economia gira al voltant del cicle productiu de la taronja, i en absència d’alternatives laborals, s’observa un retorn dels qui havien abandonat, cercant sobreviure com a últim recurs davant la decadència del sistema econòmic dominant.\nAls nostres pobles de Les Valls, el sector citrícola manté una llarga història que ha deixat la seua petjada en la memòria col.lectiva. Encara es recorden els noms de comerços que mantenien una dinàmica activitat als pobles de Les Valls: Benito Ros, La Fesa, Leonardo Ramón, Usó, Conrado Montón, etc… comerços on el personal buscava llogar-se, be per anar a collir o anar al magatzem. En el poble de Faura, a les 7 del matí, en els quatre cantons del bar Bolut, ara bar avenguda, els cullidors de taronges, que ja tenien treball, acudien per a saber a quin camp havien d’anar. El més trist era que molts cullidors, que el dia anterior no tenien treball, s’alçaven per a estar en els quatre cantons, també a les 7 del matí, fins que arribaven els encarregats del camp dels comerciants, tenint la il·lusió que algun d’ells se li acostara i li diguera: tu, vineten a cullir. Alguns es tornaven a casa, no havien sigut triats, demà a esperar més sort.\nSi donem una ullada a la producció citrícola, ràpidament es constaten uns canvis radicals en tots el segments que configuren el seu cicle productiu, de la collita i de comercialització.\nEl sector de la collita és el que més canvis profunds ha experimentat. Abans amb l’arribada de la tardor s’iniciava la temporada i amb ella treball i ingressos abundants. Era un sector on es guanyaven diners fàcils, amb bons jornals o a destall. Aquests ingressos, juntament amb els obtinguts amb la venda de les taronges, permetia viure a tota la família, encara que, una vegada finalitzada la temporada sols existien durant la primavera i l’estiu els jornals de manteniment i producció: polvoritzar, tallar, empeltar, etc., treballar els horts per a la següent temporada.\nActualment el sector de la collita és protagonista d’un canvi radical provocat per l’aparició de les Empreses de Treball Temporal. Les tradicionals colles de collidors del poble veuen deteriorar-se els seus ingressos perquè han de competir a la baixa contra aquesta nova forma d’explotació laboral i el fenomen de la globalització dels collidors. Temporers romanesos, bulgaresos, paquistanesos, equatorians, subsaharians i d’altres parts del món, contractats per les ETT amb sous de misèria, al voltant de 20 euros bruts diaris, són el nou recurs que els comerços han desenvolupat per tal d’abaratir els costos de la mà d’obra de la collita; anteriorment generosa i ara amb una notòria precarietat, és el que denominen ser ” competitius”. Nova situació on el collidor si vol treballar haurà d’anar acceptant el nou “esclavisme modern” caracteritzat per sous molt baixos i altament precaris. L’estat del collidor ha canviat radicalment.\nEl canvi climàtic ha trastocat els costums i condicions en la collita. Abans la presència del fred, les rosades i l’aiguatge dificultaven el començament de la jornada, així com es temien les freqüents gelades que arruïnaven la collita de l’any. Entre els collidors es generava uns rituals al voltant d’aquestes circumstàncies propiciades per l’oratge: l’encesa de la inevitable foguera, el rotgle de la colla al seu voltant, escalfant-se, jugant a les cartes o preparant la torrada del dinar, les tertúlies esperant que el fruit estiguera sec. Ara amb l’absència de rosades i aiguatge, s’inicia la jornada més prompte i amb menys fred. Malauradament l’ hivern ha desaparegut o quedat reduït a un raquític esbós que també ha alterat les condicions en el treball de collir.\nAprofite l’oportunitat d’este article per a saludar el meu amic: Joan Badenes.\nFotografia de Joan Antoni Vicent Recatala\n(Fotos publicades en el blog de la AAVV de la Vila-Vella)\n« Agents de Salut, de l’Associació de Veïns, representants de Faura\nCasa del capellà de Faura – Confirmació any 1953 »


Camping Pla Meritxell Andorra - Ofertes d'hotels amb els MILLORS DESCOMPTES EN LÍNIA\nVeure tots els 13 allotjaments a Meritxell.\nCarretera General s/n, Meritxell, Meritxell, Andorra - Veure al mapa\nEl Camping Pla està situat a Canillo, Andorra, a 100 metres del remuntador que porta a les pistes de Grandvalira. L'establiment ofereix bungalous amb calefacció, terrassa privada, Wi-Fi gratuïta i aparcament gratuït. Els bungalous són de fusta i d'estil xalet i tenen una zona d'estar amb sofà i TV. Hi ha una taula de menjador i una cuina americana amb nevera i microones. A més, disposen de bany privat. El Camping Pla està situat al costat del Palau de Gel de Canillo, que inclou una pista de patinatge sobre gel, piscina i pistes de tennis i esquaix. També hi ha un gimnàs i una sauna. Andorra la Vella és a 8 km.\nEls animals de companyia comporten un suplement de 3 EUR per estada. Cal que informeu el Camping Pla de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació.\nTots els tipus de viatgers (87) Parelles (5) Viatgers en solitari (2) Famílies amb infants petits (46) Famílies amb infants grans (14) Grups (20)


Els hotels de Tarragona esperen omplir les habitacions bloquejades pels Jocs Mediterranis - Comunicatur\nInici | Destinacions | Els hotels de Tarragona esperen omplir les habitacions bloquejades pels Jocs Mediterranis\nLa ciutat de Tarragona necessita aixecar l’interès pels Jocs Mediterranis del juny si vol cobrir les expectatives de visitants. L’agència de viatges del Corte Inglés gestiona l’allotjament i ha fet una reserva de 800 llits (400 habitacions dobles) que estan bloquejats pendents de cobrir-se de forma efectiva.\nA banda d’aquesta reserva prèvia, els empresaris hotelers no han rebut encara peticions específiques vinculades a l’esdeveniment. Només PortAventura té l’exclusivitat dels atletes que estaran allotjats als seus establiments, unes 1.500 habitacions pels equips de les diferents delegacions. Ara els hotelers de la ciutat desitgen, com a mínim, que el bloqueig de les habitacions de Viajes el Corte Inglés es vagi materialitzant en reserves fermes.\nEls Jocs del Mediterrani començaran el 22 de juny i es tancaran l’1 de juliol. Queden menys de tres mesos i l’escepticisme i la desconfiança és força generalitzada. El benefici econòmic que suposaran els Jocs no és tangible. Cal recordar que l’esdeveniment estava previst pel 2017 però es va suspendre – situació inaudita per a uns Jocs esportius de certa rellevància- pels retards en la construcció de les instal·lacions esportives per manca de finançament.\nLes dates tampoc ajuden a desetacionalitzar el turisme. La darrera setmana de juny ja es considera temporada estiuenca als hotels de la Costa Daurada que no esperen gaire d’aquests Jocs. Els establiments ja tenen una bona ocupació a finals de juny. Celebracions com aquesta tindrien més sentit en mesos previs a l’estiu, cap el maig, o a finals de setembre, per allargar la temporada.\nLa programació esportiva dels Jocs contempla 33 competicions que es disputaran en fins a 15 seus, Barcelona inclosa. El projecte per acollir els Jocs del Mediterrani es va iniciar fa més d’una dècada amb l’objectiu de prestigiar la ciutat de Tarragona i situar-la al mapa internacional.\nEl veto de Barcelona al creixement turístic farà perdre places d’allotjament\nEls hotels catalans superen les previsions d’ocupació


Taller de reparació de petits aparells - Centre Cívic Casa Golferichs Taller de reparació de petits aparells - Centre Cívic Casa Golferichs\nAl centre cívic Taller de reparació de petits aparells\nTaller de reparació de petits aparells\nAllargar la vida dels petits electrodomèstics\nUn taller de formació en la reparació de petits aparells electrodomèstics de la llar, per tal d’allargar-los la vida útil. També es donen eines i consells per al bon manteniment d’aquests objectes i evitar que s’espatllin.\nDesprés d’una petita introducció amb els conceptes bàsics referent a la part tècnica, l’activitat es focalitza en aprendre de manera pràctica com allargar la vida útil d’aquests aparells. Els usuaris de les activitats poden portar objectes espatllats en relació a la temàtica .\nMitjançant el desmuntatge de l’aparell elèctric estudiarem la mecànica bàsica de l’aparell i aprendrem a detectar on hi ha un problema, a fer un bon manteniment dels nostres aparells i a canviar o substituir els petits components o peces de desgast. En el taller i s’intentaran reparar els aparells que es portin, en la mesura del possible.\nEl taller forma part de la Campanya de conscienciació a la ciutadania de la importància de la recollida de residus d’aparells elèctrics i electrònics (RAEE), de la Generalitat de Catalunya i la Fundació Ecolec, conduït per Solidança.\nCal reserva prèvia, places limitades. Inscriu-te aquí\nConferenciant: Impartit per Rafael Camps, de Solidança.


TUGA RUN SERIES - ORGANITZADORS\nLes Tuga Running Series neixen fruit de la il·lusió i la passió per aquest esport i són, alhora, un repte compartit per tots aquells que ens estimem la muntanya.\nEn un moment en què els esports i competicions a l’aire lliure pateixen de manera molt accentuada les limitacions de la covid-19, Tuga Active Wear i Ocisport Serveis Esportius fan una aposta conjunta per les curses per muntanya i per potenciar proves mítiques i molt arrelades al territori.\nTuga Active Wear va néixer de la joventut i la passió d’un reduït grup de persones amb uns interessos en comú: la natura i l’esport. Avui és un dels fabricants més destacats de roba tècnica per a la pràctica de running, ciclisme i triatló, destacant especialment per la personalització de peces per clubs, esdeveniments i competicions. Compta amb l’assessorament i la col·laboració d’atletes de primer nivell, que proven la roba abans de posar-la al mercat. Això permet oferir prductes que compleixen amb els requisits més exigents.\nOcisport, de la seva banda, compta amb vint anys d’experiència en l’organització d’esdeveniments de primer nivell, com el BUFF® Epic Trail, l’Skyrace Comapedrosa, les Skyrunner® National Series, els Campionats del Món d’Skyrunning, nombroses proves nacionals i internacionals de BTT i diferents festivals de muntanya, entre molts altres. Es també organitzadora d’altres curses destacades del calendari català, com Els Bastions i la Ultra Trail Barcelona.\nDaniel Castillo i Thais Pentinat s�adjudiquen l�Entrevalls �Olla del Ter Cl�ssica�, segona prova de les Tuga Run Series 2021\nAquest diumenge torna l�Entrevalls a Setcases, formant part de les Skyrunner Spain�Andorra Series i les Tuga Run Series


Les Festes de València se sumen a la reivindicació de la diversitat amb una carrossa en la celebració de l'Orgull LGTBI\nHi podran participar representants festius que ho sol•liciten abans de dijous\nEl regidor de Cultura Festiva, Pere Fuset, ha anunciat hui que les Festes de València participaran amb una carrossa pròpia en la manifestació de l’Orgull LGTBI, que com cada any Lambda i altres col•lectius han convocat a la ciutat de València per a dissabte, 16 de juny. Les Festes de València se sumaran així a altres servicis municipals que els últims anys han anat incorporant-se a eixa convocatòria multitudinària pels drets de les persones lesbianes, gais, bisexuals i transsexuals, una de les més importants i participatives de tot l’Estat.\nFuset ha explicat que «el teixit festiu de València, on s’encabix el propi col•lectiu faller i moltes altres festes, és la xarxa social més potent de la ciutat i es farà present en una manifestació, amb caràcter reivindicatiu però també festiu, que cada any és capaç d’aplegar a milers de ciutadans i ciutadanes, però també a turistes que veuen en València una ciutat orgullosa de la diversitat».\nEls membres de les diverses entitats festives de la ciutat estan convidats i convidades així a «acompanyar pels carrers la carrossa durant el recorregut de la manifestació que partirà dissabte a les 19:30 hores des de la Porta de la Mar pel carrer de Colom fins a la seua arribada a la plaça de l’Ajuntament, on es llegirà el manifest». La mateixa carrossa, que s’amenitzarà amb música i tindrà aforament limitat, també estarà oberta a la participació dels representants festius que podran dirigir les seues peticions a la regidoria a través del correu electrònic abans de dijous per tal de ser organitzades mitjançant diversos torns fins a completar l’aforament.


Trenta anys cercant solucions\nActualitzada 31/07/2018 a les 13:05\nJa farà més de trenta anys que vaig anar a viure a la Bordeta. Va ser un estiu, i a la nit una olor desagradable va inundar casa meva, i em va obligar a tancar portes i finestres. Vaig pensar d’on podia venir aquella ferum, i l’endemà ho vaig preguntar als pocs veïns que llavors hi havia al carrer.\nNingú no em va saber explicar d’on venia tanta contaminació olfàtica, i vaig haver d’instal·lar, contra tota convicció, un aparell d’aire condicionat per poder dormir durant l’estiu amb les portes i finestres segellades.\nNo va ser fins bastants anys més tard que vaig descobrir i em vaig assabentar d’on provenia tanta immundícia olfàtica. És cert que són diverses les ferums que es poden olorar durant l’estiu, unes procedeixen d’una granja propera; altres, d’alguna fàbrica química, però l’olor més pestilenta, segons el llogarrencs de tota la vida, és la d’una fàbrica de farina animal instal·lada al polígon dels Frares.\nDurant molts anys, des de l’Associació de Veïns de la qual vaig ser membre executiu, vaig lluitar per solucionar el problema, però l’ajuntament tirava pedres a la teulada d’altres administracions superiors, i des d’altres instàncies, el silenci.\nHan passat més de trenta anys, i la gent de la Bordeta continuem contaminant-nos d’aquesta ferum vomitiva, sense que les administracions hagin solucionat el problema, fins quan senyors administradors? Tan poc els importa el benestar dels seus conciutadans de la Bordeta?


Medicina tradicional índia Ayurveda, i torna a connectar amb el teu “jo” - TOT CURSOS\nmayo 25, 2017 Articles d'interès\nVivim en una societat on estem exposats constantment a una immensa varietat d’estímuls, pressions i canvis; on hem de fer i pensar moltes coses alhora. Podríem dir que el que tenim és un excés d’informació, pensaments i emocions, que, any rere any, ens condueix a apartar-nos de nosaltres mateixos i de qui som en realitat.\nPràctiques com el ioga, exercicis respiratoris, la meditació, ens ajuden a apartar-nos d’aquest món mecanitzat i superficial en el que estem immersos. Són tècniques que ens ajuden a viure el moment present i a començar a viure sentiments més profunds, sense pors i fòbies de la nostra societat.\nUna pràctica que ens pot ajudar a reconnectar amb nosaltres mateixos és l’alimentació. La medicina tradicional índia, coneguda com a Ayurveda, considera el menjar com una medicina. Cada àpat és una oportunitat de reconstruir-se. El menjar ayurvèdic principalment ha de contenir aliments frescos, variats, d’origen vegetal i orgànic, conreats en el nostre entorn i que siguin de l’estació. Res de productes enllaunats, menjar escombraries, productes processats, envellits o morts, sense energia vital (Prana). L’Ayurveda no parla de carbohidrats, proteïnes i greixos. Segons la medicina Ayurveda, els menjars estan formats de 5 elements, els mateixos que ens componen a nosaltres; i classifica els aliments en 6 sabors: dolç, salat, àcid, amarg, astringent i picant.\nUn bon àpat ha de contenir els 6 sabors i les espècies tenen un paper fonamental en l’aportació de gust, a part que ens ajuden en el procés digestiu. El sistema digestiu i el seu bon funcionament és, per a Ayurveda, la clau de bona salut i immunitat.\nSi vols saber més coses sobre aquesta medicina mil·lenària i la seva alimentació, no dubtis a deixar-te aconsellar o formar-te per un bon mestre o una bona mestra.\nDescobreix l’escola Tridosha de Centelles fent clic aquí.


'Padre de familia', de sèrie de culte a referent de l'humor cafre\nFox estrena la nova temporada d'una de les sèries més influents\nPeter Griffin i companyia tornen des d'aquesta setmana a la cadena Fox amb la novena temporada de Padre de familia, una de les sèries més irreverents -i influents- de la història recent de la televisió.\nÀ.G.M. / A.C.R. Barcelona. Actualitzada el 11/06/2011 00:00\n260x366 Peter Griffin i el seu fill Stewie, dos antiherois de la sèrie. Peter Griffin i el seu fill Stewie, dos antiherois de la sèrie.\nL'èxit dels Simpsons com a sèrie d'animació de la qual podien gaudir els adults va fer decidir la cadena Fox a provar de donar-li una nova volta de rosca a la fórmula. El 31 de gener del 1999 emetia el primer capítol de Padre de familia , just després de la Superbowl: un horari megaestel·lar que li reportaria 22 milions d'espectadors. Però al final de la segona temporada, després d'un declivi continuat d'audiència, va cancel·lar-la. Però la pressió dels internautes fidels i les vendes d'uns DVDs que van convertir el programa en de culte va motivar que la televisió els donés una nova oportunitat. El saldo, avui, és plenament positiu: tres Emmy, tres Annie i el plàcet per començar a emetre la desena temporada a partir de la tardor.\nLa sèrie ha eixamplat les fronteres de l'humor a la televisió i ha posat a prova els límits del que és admissible en antena: un gos que parla i que té relacions sexuals amb persones, un bebè que vol dominar el món (després de matar sa mare), un discapacitat que és el centre d'un grapat de gags, acudits sobre estereotips racials i de tendències sexuals... el catàleg de transgressions és il·limitat.\nPerò en aquest equilibri entre no cohibir-se en els temes i no travessar certes línies vermelles hi ha la fórmula que els ha permès ser referents per a tota una generació de guionistes i humoristes. Sèries com Little Britain i humoristes com Ricky Gervais s'han beneficiat d'aquesta major capacitat de transgressió facilitada per la sèrie. Un cop més, com ja va passar amb South Park , l'aspecte aparentment càndid d'una sèrie d'animació ha servit per introduir en el circuit massiu de la televisió els continguts més provocadors.\n"Calia que algun pioner anés obrint camí per la selva de l'humor. Padre de familia va anar un pas més enllà, i malgrat les querelles que ha patit, veus que la cosa funciona i que es pot fer humor de certs temes", explica Òscar Andreu, de La Competència . "Ser fill de puta no costa gens. Ser-ho amb classe és molt difícil".\nArmand Anjaumà, del programa Especialistas Secundarios , de la SER, també advoca per enderrocar barreres: "Hem d'aprendre a riure'ns de nosaltres mateixos; superar el que es políticament correcte. Padre de familia toca unes qüestions amb les quals ningú no s'havia atrevit a fer broma des d'una plataforma massiva com una sèrie".


Acta assemblea Octubre 2021 | Ampa Escola Puiggraciós\npor comunicacio | febr. 2, 2022 | Junta | 0 Comentaris\nDIJOUS 7 D’OCTUBRE DE 2021 – MENJADOR DE L’ESCOLA, 21:30\nASSISTENTS 26, amb representació de tots els cursos.\nOrdre del dia i punts tractats\n1. Benvinguda al nou curs 2021/22\nPresentacions junta i assistents a l’assemblea\nPresentacions de les comissions de funcionament de l’AMPA.\n2. Regularització preus menjador\nExposició assumptes a tractar\n2.1. Preus esporàdics, 3 dies estaven mal assignats.\nFins ara es consideraven esporàdics 3 dies i menys per setmana. S’han de considerar fixes si es queden 3 dies o més a la setmana.\nHo regularitzem en propers rebuts.\nNecessitem confirmació per part del departament de quin és el tractament d’aquests dies fixes/esporàdics, si es considera ser usuari fixe per setmanes o per mesos.\n2.2. Increment 0,60 euros des de gener 2021 per despesa covid19\nLa necessitat de mantenir grups bombolla pels 3 grups per nivell el curs passat va fer augmentar els monitors i altres recursos del menjador (increment 4 monitors + material extra) independentment del nombre de comensals del grup bombolla.\nA l’inici de curs 20/21 es va assumir aquest cost per part del menjador, en espera de veure el nombre de comensals.\nEs va experimentar una baixada dels assistents al menjador.\nAl desembre de 2020 es va veure que hi haurien pèrdues.\nEn assemblea, es va decidir incrementar els 60 cèntims per comensal/dia com a gestió covid19.\nFruit d’una queixa sorgida, Inspecció de SSTT ens ha comunicat que, com que aquest import COVID no pot quedar assimilat com a augment de preu de menú, ha dit que no es pot fer com si fos un augment de menjador. Ha de quedar clara la seva separació i ser cobrat separadament.\nCal estudiar com fer repercutir aquesta despesa covid de forma justa pels usuaris del menjador. Si es decideix fer per TPV, a més cal tenir en compte que el TPV es queda un 2% del preu de gestió.\nEs destaca el fet que l’AMPA Puiggraciós gestiona totalment el menjador de l’escola\nPer part d’un pare es demana més transparència en els números econòmics de l’AMPA. L’AMPA expressa que s’aproven els pressupostos cada any en assemblea i aquestes dades es troben a disposició de qui les demani.\nL’AMPA Puiggraciós demana no comparar entre escoles i diferents maneres de funcionar, ja que s’ofereixen i gestionen diferents serveis segons el centre.\n3. Canvis organitzatius educació infantil\nSeguint el fil del tancament línia P3 al Puiggraciós pel curs 21/22 decidida pels SSTT.\nL’escola ha decidit que un dels reforços de professorat de covid19 hagi anat a p3, que ha quedat desdoblat.\nActualment hi ha 26 alumnes a P3 (increment 1 per matrícula viva recentment). Fins a 28 alumnes, no es desdoblarà el grup, malgrat ser centre SIEI.\nMillora aules infantil, pagat per l’escola (pintura, mobiliari, millor accessibilitat , parquet)\nQuedem a l’espera per si aquest curs a P3, es recuperen 2 línies.\nL’altre reforç de professorat pel covid ha anat a 1r, on es mantenen 3 línies enlloc de 2.\n4. AMPA a les reunions pedagògiques\nAquest any les reunions pedagògiques són presencials, al llarg del mes d’octubre.\nA gairebé tots els cursos hi ha un representant de l’AMPA, es deixarà un espai per a que els propis pares facin presentació del funcionament de l’AMPA.\nEs fa llista dels que seran els qui ho presentin.\n5. Taula mobilitat + Bicibus\n5.1. Taula mobilitat\nLa Taula de Mobilitat ha estat creada i convocada per l’ajuntament per a discutir la mobilitat a la Garriga, seguint els següents temes principals:\nA peu (anteriors convocatòries)\nBicis, patinets (convocatòria enguany, reunió el 6-oct-2021 amb participació de membres de l’AMPA)\nVehicles motor (futur)\nPetició carrils bici per a accedir a l’escola.\nEs demana que l’Ajuntament inverteixi en aparcaments segurs per a les bicicletes, patinets.\nCom a escola, es reivindica la pacificació del transit als voltant de les escoles, sobretot al c/Pere Ballús.\nRegular la mobilitat, sobretot pel tall del carrer Pere Ballús matí i tarda.\nHi ha hagut dubtes sobre la responsabilitat de qui ha de posar les tanques per tallar el trànsit. Ajuntament diu que és tasca del conserge de l’escola.\nS’espera ampliació definitiva de la vorera i treure les pilones a finals d’any.\nEs proposa fer recordatori a les famílies que acompanyen amb cotxe apel·lant al civisme en els accessos a l’escola.\nEsperaríem més presència de la policia local, que va rotant entre els diferents centres escolars.\nEs farà reunió expressa de l’Ajuntament amb les escoles sobre la mobilitat\n5.2. Sobre bicibus\nEl bicibus és una iniciativa proposada per l’associació Pedalem, per a fer un traçat segur amb diverses parades on els alumnes es puguin afegir a un grup establert per a arribar a l’escola amb bicicleta.\nInici a l’AMPA Pinetons, que han rebut una subvenció per a l’aplicació de gestió dels participants al bicibus.\nPer ara, estant fent prova pilot els divendres.\nA l’escola Puiggraciós, estem a l’espera de plantejar aquesta prova pilot.\nEs necessita un grup de voluntariat, agents cívics o poli local per a fer l’ assistència del bicibus.\nAprofitar els moments de les obres esperades de la RENFE per a millorar l’accessibilitat a peu o bicicleta o patinet a l’escola, plantejar altres iniciatives com camins escolars per a arribar a l’escola a peu de forma segura.\nMateix proveïdor i model. S’han mantingut preus.\nEl TPV hi ha algun problema en el moment de fer la comanda, segons la versió de mòbil des d’on es fa. Això provoca que no es comuniqui la talla de les peces demanades en comanda.\nL’ús de xandall es aprovat pel consell escolar.\nBona acollida, unes 130 famílies s’hi ha apuntat.\nTotes iniciades excepte botix, anglès grup de grans, acro-ioga\nLa Biblioteca oberta a l’hora del pati i migdies també es considera dins el servei dels extraescolars accessible a tot l’alumnat.\nEnguany, esport escolar es diu tecnificació, ho gestiona l’empresa isotròpic.\nS’espera que es puguin celebrar festes enguany a l’escola.\nS’espera poder realitzar la fira solidària de Santa Llúcia, on hi ha venda de manualitats i altres activitats per a recaptar diners pel fons solidari de l’escola i per la Marató de TV3.\nPendent veure què es fa per la Castanyada\nDurant l’any es solien fer algunes festes al voltant de les accions de reforma, manteniment alguns caps de setmana dins del projecte pati.\nS’espera poder organitzar la festa de final de curs.\nEs fa també la catifa de corpus i l’ou com balla (que va ser iniciativa de l’escola).\n9. Renovació junta\nLa junta es renova cada 2 anys, enguany toca renovació de la junta.\nLa junta fa la convocatòria i s’espera l’arribada de convocatòries a seguir.\nTípicament, cada comissió queda representada dins la junta.\nEs convoca l’assemblea pel dijous 2 de desembre, 21:30.\nEs planteja la Possibilitat de crear grup WhatsApp difusió AMPA, com una via més de comunicació (només enviament de la informació).\n11.1. Carnestoltes queda a l’espera de veure que s’organitza al municipi.\n11.2. Sobre les entrades esglaonades, gestió quan es tenen germans grans i petits que entren en torns diferents. Es demana si seria possible gestionar millor quan hi ha germans grans que poden acompanyar a germans petits que entren més tard, a l’hora obertura de les portes.\n11.3. Xerrades de seguretat Mossos. L’oficina dels mossos de Granollers fan formació a les escoles. El curs 19-20 es va fer al grup de 6e. El curs passat no es va fer. Enguany ho han tornat a reprendre, amb xerrades pels mestres o famílies, però no als alumnes en principi. Intentarem organitzar-ho.\n11.4. Extraescolars p3, no es fan perquè al migdia descansen.\n11.5. Reunió de pares al menjador, es fa al començament de curs.\n11.6. L’any passat no es va fer informe de menjador a infantil, que es feia típicament a final de curs. Pares d’infantil veuen convenient fer-ho.\n11.7. Es parla de reprendre la dinamització dels patis del menjador, jocs, música, …


Inca organitzarà una fireta feminista el pròxim mes de novembre – Ajuntament d'Inca\nComença ja el compte enrere pel Dia Internacional de l’Eliminació de la Violència contra les Dones, que es commemora anualment el 25 de novembre. Un any més, des de l’Ajuntament d’Inca prepararan tot un complet programa d’actes per sensibilitzar la ciutadania sobre la necessitat de lluitar plegats contra aquesta xacra social.\nAixí doncs, la participació en aquesta fira està oberta a totes les dones que disposen d’un comerç o empresa, així com també a entitats feministes. Tot i que poden inscriure’s dones procedents de tota Mallorca, si es completa l’aforament tendran preferència les dones, empreses i associacions inqueres. El termini d’inscripcions finalitza el 15 d’octubre. Per apuntar-se és necessari contactar amb l’Espai de Dones d’Inca enviant un correu electrònic a igualtat@ajinca.net o telefonant al 667 646 638 o 677 806 732.


joc apilar i encaixar amb blocs de fusta i translúcids HABA\nMides producte: 6,2 cm de alto, 5,7 cm de ancho y 11 cm de largo\nDescripció de Joc d'apilar, encaixar i composar amb peces translúcides\nJoc d'apilar i encaixar, amb 14 blocs de fusta i de cristall translúcid.\nEls blocs es poden apilar de manera lliure, creant diversos esquemes de color, o es pot fer d'acord amb les targetes de plantilla que inclou el joc, intentant copiar el patró indicat en cadascuna d'elles. Inclou 12 targetes amb propostes de construcció diferents de doble cara, que contemplen amb 3 nivells de dificultat per a adaptar-se a cada nena o cada nen i anar augmentant de manera respectuosa el grau de dificultat.\nAquest joc d'apilar ofereix als/les artistes més petits/es múltiples possibilitats creatives. Els blocs de fusta i els prismes de cristall es poden col·locar plans sobre la taula, cosa que a algunes nenes i nens els resultarà més senzill al principi, o un damunt de l'altre sobre el marc d'apilament, de forma vertical.\nEls prismes brillants i colorits i la bella forma dels blocs per a apilar garanteixen una diversió variada i duradora. Per la seva grandària i el seu disseny, són blocs fàcils d'agafar i manipular per a apilar-los o jugar amb ells de manera lliure, encaixant fàcilment l'un sobre l'altre.\nAquells que són translúcids poden ser un material divertit per a jugar amb la llum natural a l'exterior o a través d'una finestra. Segur que els encanta!\nAquest joc d'apilar, encaix i composició translúcid inclou:\n•14 blocs per a apilar\n•1 marc d'apilament\n•12 targetes de plantilla.\nConjunt de 6 blocs de fusta amb finestres de metacrilat i diferents elements que provoquen diferents sons. Un material amb mú...\nJoc de coordinació manual amb diverses possibilitats, format per 4 boles de fusta i metall de colors que poden obrir-se per...\nJoc de col·locació i construcció amb 36 boles grans i de colors vius per a crear nombroses, variades i boniques formes. ...\nJoc d'apilar i encaixar , amb 14 blocs de fusta i de cristall translúcid. Els blocs es poden apilar de manera lliure,...


FS Valdepeñas – Barça Lassa B (4-2): derrota a una pista complicada\nEl segon equip cau a la pista d’un dels aspirants a ser a la primera divisió\n07:33PM dissabte 18 de nov.\nEls joves blaugranes visitaven la pista del quart classificat de la competició i esperaven treure un resultat positiu d’aquesta visita per continuar amb ELPozo, al capdamunt de la taula. Davant s’han trobat un equip de molta qualitat, que aspira a l’ascens i que ha superat en el marcador al Barça Lassa B\nLes coses no començaven bé pel Barça Lassa B de futbol sala. En el minut 8 el local Juanan aconseguia obrir el marcador i donava la primera avantatge als locals. Xavi Closas buscava donar una nova empenta a l’equip amb un temps mort demanat a manca de set minuts pel descans.\nEls blaugranes ho intentaven, Daniel i Cardona feien lluir-se a Mendiola, que havia estat porter del primer equip del Barça de futbol sala. Davant la pressió blaugrana, el tècnic local demanava temps a poc més de 3 minuts pel descans.\nLa recompensa a la feina va donar els seus fruits i Cardona, en el minut 18 establia l’empat a 1, després d’un fort xut. Resultat amb que s’arribava al descans.\nNo obtenen recompensa\nEls blaugranes sortien a buscar el triomf a la segona part. Cardona feia que Mendiola es lluïs però en el minut 25 Ivan Quintín establia el 2 a 1, favorable als de Valdepeñas. Després del gol local el partit pujava el seu ritme. Ocasions pels dos equips i finalment, de nou Cardona en el minut 28, tornava a empatar pels blaugranes.\nEls dos equips buscaven l’àrea rival. El blaugrana Feixas i el local Mendiola aturaven els intents de gol dels jugadors dels dos equips. Nil Closas va xutar al travesser en el minut 34 i Feixas, amb una doble parada, evitava el tercer gol local. Un gol que va arribar en el minut 37 per part de Dani Santos.\nEls blaugranes arriscaven amb el porter-jugador amb Uri Santos però Arias robava una pilota i establia el definitiu 4 a 2 a un minut de la fi del partit, un darrer minut on els blaugranes ho van continuar intentant però sense recompensa en el marcador.\nAquí podeu consultar les estadístiques del FS Valdepeñas – FC Barcelona Lassa B\nLa Mini Copa d’Hoquei patins escalfa motors\nDe divendres a diumenge, la quarta edició de la competició tindrà lloc a Reus\nEls socis poden adquirir les seves entrades per al partit del dissabte 2 de març, des del dimecres 20 de febrer a les 17.00 h i fins el divendres 22 a les 14.00 h\nL’acte de retirada de la samarreta de Navarro, l’1 de març a les 20:15 hores\nSerà abans del partit d’Eurolliga que enfrontarà el Barça Lassa amb el Reial Madrid a les 21 hores\nSupercopa de Catalunya amb el 50% de descompte per als socis\nDel dijous 21 de febrer i fins al dilluns dia 25, entrades a 5 € per al partit contra el Girona del 6 de març a Sabadell


gener | 2016 | Salut i República companys / es\nArchive | gener 2016\nPer Felip VI som un poble d’un sol ús\nLa veritat és que m’és indiferent el que diguin les monarquies i els monarques. Així doncs, em va importar ben poc el discurs que va fer Felip VI el dia de Nadal. Tot i així, reconec que llegeixo la premsa i, en diferents diaris es va parlar de què va dir l’actual rei d’Espanya a través d’un text precuinat que s’allunya estrepitosament de la realitat, provocant que l’únic que canvia al llarg dels anys sigui l’escenari pompós on es recita.\nL’home aquest que regna dintre d’aquesta estranya democràcia ho fa en el regne de les desigualtats. En el que va ser el seu segon discurs de Nadal, Felip VI va tornar a demanar als partits polítics que dialoguessin i que arribessin a acords, amb la finalitat de comprometre’s amb el futur d’Espanya. L’actual rei va sol·licitar “el diàleg, la concentració i el compromís” en un missatge allunyat de la realitat en la qual vivim, talment com feia el seu pare.\nAlhora, també va referir-se al que molts ciutadans anomenen “desafiament sobiranista de Catalunya”; va parlar de la sanitat; l’educació; la pobresa; l’atur; del terrorisme gihadista (però es va referir ben poc als refugiats), i, fins i tot, del canvi climàtic. I tot això sense intentar buscar les causes i els culpables, bàsicament perquè ell mateix s’acabaria embrutant, tenint en compte que les polítiques que el protegeixen són l’arrel del problema.\nAquest any, però, s’han quedat fora del seu missatge de Nadal dos temes troncals i sensibles. Parlo de la reforma de la Constitució –no fos cas que el prenguessin per republicà i independentista-, de la violència masclista –una xacra social que milers de persones van demanar convertir en “qüestió d’estat” i, efectivament, de la corrupció (hi havia el perill que si en parlava ens vingués al cap la seva família).\nEvidentment, doncs, en el seu discurs, Felip VI no es va preguntar cap cop com és que un país amb 42 milions de persones que passen calamitats i amb només 4,7 que viuen amb certa comoditat, aguanta. Els “molt rics”, com ho podrien ser la seva família i amics, són només l’1% de la població, que en números vol dir aproximadament unes 500.000 persones i que viuen a costa del que l’European Anti Poverty Network (EAPN) va batejar com “la contracció de la classe mitjana”. Un 67% de la població no arriba a final de mes perquè és pràcticament impossible que una família amb 4 o 5 membres sobrevisqui a 1000 euros mensuals (i ja no parlem de la població que ho fa amb menys). Però clar, de tot això, el Felip ni piu. I tampoc va obrir la boca per parlar de com en cinc anys (2008-2012) s’han reduït en gairebé mig milió el nombre de declaracions, així com tampoc ho va fer per dir que la quota resultant de l’IRPF oscil·la entre els 12.000 i els 21.000 euros, la qual cosa significa una reducció de gairebé el 8%…\nA Felip i als seus no els molesta que visquem en una societat patriarcal immersa en un masclisme dissimulat en la qual els valors i les idees imposades des de la visió masculina de la realitat són preses com a referència comuna en cada context social. Als amics de Felip els importa poc la violència contra les dones, contra els homosexuals, contra els transsexuals, contra els estrangers, contra les persones d’altres races o grups ètnics i contra els que tenen altres idees o creences. És igual l’adjectiu; el nom sempre és violència. Però el que els importa encara menys som els que pertanyem a una altra classe. Per Felip VI el poble és d’un sol ús.\nPer acabar, quan va fer referència a Catalunya va deixar anar l’argument perla que diu que “saltar-nos la llei ens ha conduït històricament a la decadència”. I això ho va dir ell! Potser fóra bo recordar-li que qui va nomenar successor al seu pare va ser un colpista i que reformar la Constitució és democràtic i necessari pels ciutadans i pel conjunt de pobles que anomenem Espanya.\nThis entry was posted on gener 26, 2016, in Articles opinió, Politica.\tDeixa un comentari\nAPRENGUEM DE LA NOSTRA HISTÒRIA RECENT! NO FA TANT\nDIJOUS, 14 DE GENER DEL 2016 Regió7\nFinalitzant l’any 2015 em va arribar la trista notícia de la mort a França de l’heroi de la resistència antifeixista Comandant Robert, llegendari lluitador antifeixista que fins als últims dies de la seva vida es va dedicar a despertar la consciència entre les noves generacions que avui també s’han d’enfrontar a aquest altre monstre insaciable que és l’imperi capitalista. Va rebre en vida homenatges i condecoracions diverses però com és costum en la nostra estranya democràcia mai se li va concedir la més mínima distinció. José Antonio Alonso, Comandant Robert. Era nascut a El Entrego (Astúries) el 1917, però es va criar a Tarragona, on va ser traslladat el seu pare, que treballava com a ferroviari. L’Agrupació de Guerrillers Espanyols a França sempre serà recordada per l’heroica presa de la ciutat de Foix el dia 23 d’agost del 1944 que ell va dirigir. Intervé també en altres combats clau i memorables com els de Rimont-Prayols i Castelnau-Durban (amb els quals es segella el total alliberament del departament de l’Arieja). Després de la derrota del nazisme els plans dels republicans espanyols se centren en l’alliberament d’Espanya. És per això que el Comandant Robert se suma als guerrillers que es van infiltrar en la tristament famosa operació de la Val d’Aran (reconquesta d’Espanya). En aquesta zona es pretenia obrir un cap de pont que permetés installar el govern de la república a l’exili. D’aquesta manera es pensaven que rebrien, pel seu destacat protagonisme en la Segona Guerra Mundial, l’ajuda necessà- ria per fer caure el règim franquista. En deixarlos sols i fracassar l’operació, torna a França, on roman exiliat fins a la mort del dictador Franco. Però bé la història es pot repetir a Europa amb l’auge del feixisme. Què està passant a Europa perquè es creï el brou de cultiu de forces de clara ideologia feixista? com les que van combatre no fa tants anys persones com Robert? Observem amb preocupació la pujada de forces polítiques filofeixistes i racistes a pràcticament tot el territori europeu. El discurs de la por i l’odi cap a les persones migrades pren força mitjançant arguments fal·laços i esbiaixats, i origina cada any desenes d’atacs racistes contra la població migrada. Per què aquesta passivitat a Europa cap al racisme? A Europa és un fet, que es veu i percep un increment de la ideologia feixista. També és evident que els partits d’extrema dreta estan aprofitant la situació dramàtica viscuda fa uns mesos a París per desplegar els seus discursos d’odi i fer apologia de la violència xenòfoba a Europa. Aquesta situació es percep també en els debats en l’eurocambra, on la radicalització en les discussions sobre la lluita contra el terrorisme del Daesh arriba a extrems infumables. Doncs les intervencions islamòfobes no s’han de tolerar, no pot ser que grups polítics segueixin relacionant la migració amb el terrorisme o que igualin Islam a Daesh fins i tot a l’Eurocambra, tractant de treure profit electoral de les accions criminals d’una organització terrorista. Resulta menyspreable que socialdemòcrates i conservadors, que són els que governen aquesta institució, demostrin passivitat alarmant davant un fet que els hauria de preocupar igual que el Daesh: l’extrema dreta s’està fent cada vegada més forta al Parlament Europeu. El racisme no és una ideologia, no és una forma de pensament, sinó una forma d’ignorància. El racisme no és un posicionament polític, sinó un prejudici fanàtic. El racisme no és un fet cultural, sinó una manifestació d’incultura i de manca de civilització. El racisme és germà del feixisme! Aprenguem de la nostra història recent! No fa tant!\nThis entry was posted on gener 14, 2016, in Articles opinió, Politica, Recuperació de la Història de la II República, Solidaritat.\tDeixa un comentari


Somni Rio 2016 - Els olímpics catalans de vela als JJ.OO. — Verkami\nThis project ended June 22, 2013 without achieving its objective\nEl teu nom en una pàgina homenatge a la web del Centre Internacional de Vela de Barcelona (BISC).\nEl teu nom en una pàgina homenatge a la web del Centre Internacional de Vela de Barcelona + Una visita guiada al BISC.\nEl teu nom en una pàgina homenatge a la web del Centre Internacional de Vela de Barcelona + Una visita guiada al BISC + 1 nit al BISC en habitació col·lectiva.\nEl teu nom en una pàgina homenatge a la web del Centre Internacional de Vela de Barcelona + Una visita guiada al BISC + 1 nit al BISC en habitació col·lectiva en règim de mitja pensió.\nEl teu nom en una pàgina homenatge a la web del Centre Internacional de Vela de Barcelona + Una visita guiada al BISC + 1 nit al BISC en habitació doble per a dues persones.\nEl teu nom en una pàgina homenatge a la web del Centre Internacional de Vela de Barcelona + Una visita guiada al BISC + 1 nit al BISC en camarot per 4 persones en règim de mitja pensió + sortida a vela.\nPer a col·lectius i empreses:\nEl logo de la marca/empresa en una pàgina homenatge a la web del Centre Internacional de Vela de Barcelona + Una visita guiada al BISC + 1 nit al BISC en habitació doble + disponibilitat gratuïta de sales al BISC + 1 tiquet pel sopar Somni Rio 2016 + 1 Bateig de vela per a 5 persones.\nEl logo de la marca/empresa en una pàgina homenatge a la web del Centre Internacional de Vela de Barcelona + Una visita guiada al BISC + 1 nit al BISC en 2 habitacions dobles en règim de mitja pensió + disponibilitat gratuïta de sales al BISC + 2 tiquets pel sopar Somni Rio 2016 + 1 Regata Match Race de coaching empresarial.\nSOM UNA FEDERACIÓ AMB ATLETES D'ÈXIT\nTradicionalment, la Federació Catalana de Vela ha tingut la majoria dels millors atletes de tot l'estat en les disciplines de vela. Es tracta d'esportistes amb nivell semi professional o professional que participen a competicions autonòmiques, estatals i internacionals.\nEls atletes catalans d'alt nivell:\n100 regatistes a la selecció catalana\n90 regatistes d’alt rendiment\n20 regatistes dins el projecte Somni Rio 2016\nI els seus èxits durant el 2012:\n30 Podis a Campionats d’Espanya.\n13 Podis a Campionats d’Europa.\n11 Podis a Campionats del Món.\n50 esportistes catalans al Plan Nacional de Tecnificación Deportiva (CSD).\nPots veure un vídeo sobre la tasca i els objectius de la Federació Catalana de Vela (3'47")\n"SOMNI RIO 2016", MÉS ENLLÀ DE LA PREPARACIÓ ESPORTIVA\nEl Projecte Rio 2016 és un programa de tecnificació d'esportistes d'alt nivell de la Federació Catalana de vela, que vol fomentar el trànsit d'esportistes d'alt rendiment de la Federació, cap a les classes olímpiques, consolidant el treball continu de grups d'entrenament d'alt nivell, amb projecció internacional. Procés que requereix a l'esportista l'adaptació a una nova embarcació més exigent i tècnica, així com la conciliació de la vida esportiva amb els estudis acadèmics de l'esportista. L'objectiu és poder dur el màxim d'esportistes catalans amb garanties d'èxit als Jocs Olímpic de Rio de Janeiro 2016.\nPots veure el reportatge de Teledeporte sobre el Projecte Rio 2016 (8'38") que es va enregistrar a les instal·lacions del Centre Internacional de Vela de Barcelona.\nTots els diners recollits es destinaran a la preparació dels atletes durant el curs 2013-2014. La xifra que ens hem proposat en un primer moment (50.000€) ens permet cobrir els mínims de cara al proper curs, però si la superem podrem encara millorar més la preparació dels atletes catalans de cara als JJOO.\nHi ha quatre àmbits en la preparació:\n1. Entrenaments a la seu de la federació\nUn entorn adequat per a les rutines d'entrenament dels atletes, i la possibilitat de compaginar-ho amb els seus compromisos acadèmics.\nAplicació del mètode científic amb l'objectiu d'incorporar sistemes o dinàmiques d’anàlisi del rendiment d’esportistes i vaixells en l’entrenament.\nInvitació d'equips estrangers per a compartir entrenaments i concentracions.\n2. Concentracions i seguiment de regates\nParticipació a les regates puntuables.\nConcentracions periòdiques per allargar sessions diàries d'entrenament i millorar la concentració personal.\nSessions periòdiques de pràctiques en competició que tractin de reproduïr les sensacions de les regates d’alt nivell.\n3. Formació multidisciplinar\nConeixements complementaris: preparació física i fisioteràpia, psicologia de l’esport, meteorologia, reglament de Regates, tàctica i estratègia.\n4. Tutorització de cada atleta\nPer contribuir a una correcta conciliació d’horaris i gestionar les seves necessitats amb els professionals de l’equip multidisciplinar, la federació oficialitza el paper del “tutor” del col·lectiu en l'actual preparador físic. El tutor periòdicament organitzarà trobades amb els esportistes per revisar el seu rendiment i necessitats.\nEn col·laboració amb el Servei d'Atenció a l'Esportista del CAR de St. Cugat, facilitem l'assessorament de l’esportista durant la seva transició esportiva amb l’objectiu d’orientar-lo i recolzarlo.\nPots llegir el document que explica els detalls del projecte Somni Rio 2016\nUN CENTRE INTERNACIONAL D'ENTRENAMENT D'ALT NIVELL\nEl Barcelona International Sailing Center (BISC), o Centre Internacional de vela de Barcelona, amb seu al Parc del Fòrum, cerca acostar els seus atletes a l'excel·lència i l'èxit esportius, proveint als tècnics i professionals del sector els instruments necessaris per la millora dels mètodes d'entrenament.\nLa instal·lació ha estat dissenyada per tal de satisfer les necessitats d'esportistes i permetre la seva concentració i l'íntegre desenvolupament de les seves jornades d'entrenament en la seva superfície, comptant amb els serveis de vestuaris, zona d'aigües, assecador de roba tècnica, aules docents, gimnàs, residència i menjador, al marge d'una àmplia zona d'avarada de 4.400 m2.\nCALENDARI DE TOT EL PROJECTE\nPer saber si s'ha enregistrat la teva aportació has d'haver rebut un mail de verkami (a la direcció indicada) conforme ja ets mecenes. PEr altra banda, pràcticament a l'instant veuràs com el marcador numèric així com el nº de mecenes que participen.\nCom se que s'ha enregistrat la meva aportacio?\nBuenas tardes Jeff,\nEn primer lugar queremos agradeceros el interés mostrado por el proyecto.\nPor otro lado, para que podamos darte una información más detallada para vuestras necesidades, agradeceríamos nos escribieras a somnirio2016@vela.cat con la información que necesitas y te la facilitaremos enseguida.\nHola, soy Jeff de BCNautic, ya colaboremos en varios temas con vosotros.\nNecesitamos mas informacion sobre la propuesta de aportacion de 900 euros.\nCreo que la podriamos ofrecer con algun cliente nuestro.\n#02 / Moltes gràcies!!! Però no perdem la il·lusió, ho tornem a intentar!\nEn primer lloc agrair-vos ben fermament la vostra col·laboració en el nostre projecte que tenia per objectiu aconseguir finançament per poder dur el màxim de representació catalana als propers Jocs Olímpics a Rio de Janerio. Moltes gràcies!!!\nPer altra banda, no haver-ho aconseguit per ben poc ens fa agafar força i no ens donem per vençuts, és per això que ens alegra comunicar-vos que ja tenim una nova web de donacions per micromecenatge al projecte #somnirio2016 per l’equip olímpic català Vela.cat/somnirio, anem a aconseguir els 50.000€!\nVosaltres que ja vàreu fer la vostra aportació, us tornem a demanar el vostre suport!\nPer a qualsevol consulta podeu contactar amb nosaltres a: somnirio2016@vela.cat o a 932 243 900\nMoltes gràcies i endavant!! Qui no corre vela!\n#01 / Nou reportatge dels regatistes del Somni Rio 2016\nAquí podeu veure els reportatge que s'han emès aquests dies a Esport3, TDP i TVE dels regatistes que formen part del Projecte Somni Rio 2016 els quals expliquen la importància de fer el seu somni realitat\nAquí podeu… read more


02/02/17 ~ Esport del VO\nEls penals, la creu del KH-7\n20:42 EsportdelVO BM Granollers , CRÒNIQUES , DHF , Handbol , Xavi Mas Cap comentari\nL'equip de José Luis Villanueva falla sis penals i perd contra el Mecalia Atlético Guardés\nEl KH-7 BM Granollers no va poder mantenir la ratxa de victòries davant el Mecalia Atlético Guardés, amb qui va perdre per un ajustat 20 a 22. L'equip de José Luis Villanueva va demostrar que pot plantar cara a qualsevol rival –el conjunt gallec és el segon classificat– però aquest cop petits detalls no els van permetre aconseguir la victòria. Aquests petits detalls, al partit de diumenge, van ser els errors en els llançaments de penal –les granollerines en van fallar sis dels set llançats.\nLa pivot del KH-7 Kaba Gassama va marcar quatre gols i va forçar bona part dels penals de què va disposar l'equip (Fotografia: XAVIER SOLANAS)\nCom si fos una repetició del partit de la setmana passada a Alcobendas, l'equip de Villanueva va començar defensant molt intensament i fruit d'això, i de l'encert ofensiu, va aconseguir un parcial de 3-0 inicial i no va encaixar el primer gol fins gairebé al minut vuit. La bona defensa i les imprecisions inicials de l'equip gallec van permetre arribar al minut 10 mantenint la diferència de tres gols (4-1) favorable al KH-7, però el Mecalia Atlético Guardés va reaccionar i va empatar al quart d'hora amb dos gols seguits de contraatac. Villanueva va demanar temps mort i Judith Vizuete va mantenir les granollerines per davant. Un avantatge que el KH-7 va mantenir durant tota la primera meitat, d'entre un i dos gols i que va tornar a la màxima expressió –tres gols– tot just arribar al descans després d'un gol de Lora Sarandeva a aprofitar el rebuig d'una aturada d'Estela Carrera.\nCARRERA ES FA GRAN SOTA ELS PALS\nLa portera visitant Estela Carrera, que havia començat el partit des de la banqueta, va ser l'autèntica heroïna del seu equip. Tot just començar la segona part va aturar un intent de vaselina de Míriam Gonzàlez i un penal a Buforn –el primer dels cinc que va aturar–. L'equip de Villanueva es va mantenir al davant fins al 15-14 però cada vegada li costava més trobar situació de llançament i el Guardés va capgirar el marcador. L'equip gallec va agafar un avantatge de quatre gols i va alentir el joc excessivament mentre el KH-7 provava de retallar les diferències atacant en superioritat. Però era massa tard.\nPublicat el 30 de gener de 2017 a l'edició en paper del periòdic EL 9 NOU (Edició Vallès Oriental)\nEl CB Granollers perd davant l’Arenys Bàsquet, un rival directe\n19:34 EsportdelVO Bàsquet , CB Granollers , Copa Catalunya , CRÒNIQUES , Xavi Mas Cap comentari\nEl CB Granollers fa setmanes que repeteix el mateix dibuix de partit: mal inici i intent de remuntada a la segona part que es queda curt. Aquest cop, va ser contra un dels seus rivals directes, l'Arenys Bàsquet, que fa més dolorosa la derrota. L'equip del Maresme va dominar sota els taulers amb Gibert, Kovacevic, i sobretot Redmon, i va aconseguir una àmplia renda abans del descans que les granollerines van intentar retallar. Un parell de pèrdues de pilota amb 46-52 al marcador van trencar la remuntada i l'Arenys, amb punts de Gibert i Redmon, van rematar la victòria visitant.\nEl CB Granollers perd davant l’Arenys Bàsquet, un ...


Pas a Pas: Puig Cornador (1229 m). Ruta agradable, cim normalet.\nPuig Cornador (1229 m). Ruta agradable, cim normalet.\nAmb el propòsit d'acabar els cims centenaris de la província de Girona, vam anar a fer una visita al Puig Cornador. Provablement no ens hi hauríem acostat si no hagués estat per la llista de la FEEC. És una serra molt boscosa, on la vegetació redueix considerablement les vistes, sobretot cap al nord. Així que si algú vol tenir una bona panoràmica dels Pirineus, aquesta no és una bona opció. Ara bé, cap al sud es pot contemplar una gran extensió de territori.\nLa ruta escollida surt d'Alpens i s'enfila cap al Grau de l'Olla i el Coll Mercadal. A mesura que ens acostem a la part superior de la serra, passem per Sant Martí de Vinyoles i l'ermita de Santa Margarida de Vinyoles. Val la pena quedar-se una estona a l'ermita contemplant el paisatge que s'obre cap al sud fins a Montserrat. Continuem carenant i assolim el Puig Cornador, coronat per una bandera de grans dimensions. La tornada la farem directes seguint les marques del GR 1 fins arribar, de nou, a Alpens.\nPunt de sortida: Alpens (870 metres)\nPunt d’arribada: Alpens (870 metres)\nCim: Puig Cornador, 1229 metres\nDesnivell acumulat: +616 metres\nDificultat: Fàcil. Es pot considerar una passejada llarga però no presenta cap dificultat més enllà del desnivell i la distància.\nComencem a caminar des d'Alpens amb un dia esplèndid.\nDeixem el poble per i anem fins un petit oratori dedicat a Sant Antoni. Aquí comencem la circular, la pujada la farem per la dreta. Més tard vindrem per l'altre camí.\nBaixem fins al torrent de Matamosses i remontem la pista que puja fins al Collet de Comadill i la casa dels Enfruns.\nDes dels Enfruns hi ha dues opcions, seguir la pista que es desvia a la dreta o bé pujar recte seguint un corriol que va vorejant la serra que tenim davant. Nosaltres, preferim el corriol, que ben aviat es transforma en un camí més ample que creua el Clot de Ravinelles.\nContinuant camí amunt, retrobem la pista que hem deixat abans a l'alçada del Grau de l'Olla. Masia semiabandonada. Vam trobar-hi un personatge descendent directe de l'home de Cromanyó que ens va deixar molt clar que "ell vivia allà".\nA partir del Grau de l'Olla, el camí és molt agradable, amb prats i boniques pinedes.\nColl Mercadal, 980 metres.\nAquest tram de camí oeferix unes vistes molt bones cap al sud, cap al Montseny.\nEns acostem a la part superior de la serra, i trobem Sant Martí de Vinyoles, un petit nucli rural.\nAquí ens apareixerà el GR 1 que ve de Ripoll i que ja no haurem de deixar fins al final del recorregut. Sant Martí va quedant avall.\nI nosaltres ens acostem a la part superior de la serra.\nSanta Margarida de Vinyoles. Ermita situada a la part superior de la serra.\nAprofitem per fer un petit descans i contemplar el paisatge cap a Osona, el Montseny i la Garrotxa.\nPerò també cap al sud, fins a Montserrat.\nContinuarem la ruta seguint el Serrat del Castell, on sembla que encara hi ha bones vistes. Ja que en Marc està totalment encantat.\nI finalment assolim el Puig Cornador després de fer el tram final de pujada que el connecta amb el Coll Tallat.\nPuig Cornador, 1229 metres. Un altre 100 Cims a la butxaca, encara que pel meu gust no té massa atractiu.\nI la foto de grup. D'esquerra a dreta: Marc B., Marc P., Xavi i Miquel.\nAlgunes de les poques vistes que ofereix aquest cim. Cap al Puigsacalm.\nMontserrat i el Montseny al fons i mig encalitjat.\nSense entretenir-nos més al cim, tornem al Coll Tallat i prenem el GR 1 que baixa cap a Alpens. El camí és força còmode i no té pèrdua.\nRoca de Pena, gran paret rocosa que apareix al marge del camí...\n...sorprèn pel seu gruix.\nPoc a poc van apareixen les primeres masies d'Alpens, això significa que ens acostem al final del recorregut.\nPerò abans d'acabar, ens apareixen els pollegons del Pedraforca, una imatge bonica per tancar la passejada d'avui.\nI sense més novetats arribem al punt on hem començat la circular i desfem el camí fins a Alpens.\nAixí hem fet el Puig Cornador. Una ruta amb trams bonics per pujar a un cim normalet del Ripollès.\nPublicat per Marc a 12:27:00\nAnònim 28 d’octubre de 2014 a les 0:11\ntot i que no ens coneixem, sóc un ferm seguidor del teu blog des de fa més d'un any. M'agraden les excursions que expliques, ja que sovint m'ajuden a descobrir paratges desvoneguts. No és el cas d'avui, però, ja que Alpens és la meva segona casa i un poble que porto al cor. Com tu dius, el Puigcornador no és un gran pic, però tota aquesta zona a cavall entre Osona, Ripollès i Berguedà té racons molt bonics. També és cert que cada cop en queden menys, però. Fa uns 25 anys, aquests boscos eren paradisíacs, però la falta de bestiar, les activitats forestals i l'obertura de carreters, han malmès força aquests racons. Sense anar més lluny, continuant de Puigcornador cap al collet de les bruixes, a mà dreta hi havia uns planells preciosos on era un goig perdre't, a la tardor... Actualment, però, ni planells ni bolets, només bardisses per totes bandes!!! Part de l'encant d'aquest entorn són també les masies, al majoria abandonades, però impactants per la seva grandària i bellesa (Tremolosa, Clarà, ...). Finalment, no sé si vau fer-ho o no, però és obligatori fer un àpat a la Fonda d'Alpens. El menjar és 100% casolà, exquisit, i l'ambient autèntic. Crec que costa trobar fondes d'aquest estil actualment.\nBé, només desitjo que disfrtutessiu de l'excursió i de l'entorn!!\nMarc 28 d’octubre de 2014 a les 18:47\nmoltíssimes gràcies per seguir el blog. Per mi és una sorpresa saber que hi ha gent que segueix les excursions que publico i veure que hi ha gent que em segueix des de fa temps encara m'alegra més. Conec poc aquesta zona, l'any passat vam anar al Pedró de Matamala i alguna visita més al sud, cap al santuari dels Munts. De totes maneres em sembla una zona bonica però un xic abandonada, a cavall entre dues vies de pas com són el corredor del Ter i el del Llobregat. Finalment dir-te que no vam quedar-nos a dinar però està bé saber que existeixen aquestes fondes.\nasva 26 de gener de 2016 a les 20:18\nOn es poden trobar les teves sortides que en el blog surten arxivades per odre cronològic?\nMarc 26 de gener de 2016 a les 21:50\nHola, pots trobar totes les sortides a la part superior del blog. Estan classificades per zones en menús desplegables. Crec, però, que els menús desplegables només són per la visualització web, no surten en la visualització Android.